Standarde de Elaborare a Tezei de Doctorat

 Teza de doctorat elaborată în cadrul Institutului de Biochimie este o lucrare relevantă ştiințific care aduce contribuţii substanţiale la cunoaştere în domeniul biologiei, în particular al biochimiei şi/sau biologiei moleculare şi/sau bioinformaticii/biocalculului. Teza de doctorat implică o abordare originală care să demonstreze capacitatea doctorandului de a dezvolta metodologii, concepte sau direcţii noi de cercetare la nivel internațional, preferabil în cadrul tematicii Institutului de Biochimie. Studiile doctorale se realizează în conformitate cu Secţiunea 12: Ciclul III - Studii universitare de doctorat - a [Legii Învăţământului 1/2011](https://lege5.ro/gratuit/geztsobvgi/legea-educatiei-nationale-nr-1-2011).

 Titlul, tema de cercetare şi conţinutul final al tezei se stabilesc de comun acord cu conducătorul ştiintific, fiind parte integrantă a proiectelor ştiinţifice ale acestuia. Pe parcursul anilor de pregatire doctorandul va asimila cunoştiinţele ştiintifice, metodologia de lucru puse la dispoziţie de conducătorul de doctorat şi va elabora ipoteze ştiinţifice noi pe care le va verifica şi documenta ştiinţific. Doctorandul îşi asumă corectitudinea datelor, informaţiilor şi a opiniilor din cadrul tezei.

 Structura tezei este similară cu cea a unui articol ştiinţific şi va cuprinde următoarele secţiuni: 1. Introducere referitoare la stadiul cunoașterii în domeniul tematicii tezei; 2. Material și metode; 3. Rezultate; 4. Discuții; 5. Concluzii și recomandări; 6. Bibliografie, 7. Anexe, 8. Lista de publicații elaborate de doctorand din tema tezei.

 Teza de doctorat se elaboreaza in conformitate şi prin respectarea cerințelor de calitate şi etică stipulate în [***Codul Studiilor Universitare***](http://legislatie.just.ro/Public/DetaliiDocumentAfis/176526) din 29 iunie 2011, actualizat. Teza va respecta standardele de calitate şi de etica profesională din regulamentul si procedurile IBAR precum şi din art. 168 al Legii 1/2011, şi *trebuie să depăşească* standardele minimale impuse tezelor de doctorat de către CNATDCU, aflate în vigoare la data înscrierii la doctorat.

 Abaterile de la normele de buna conduită în cursul stagiului doctoral sau de la normele de redactare a tezei de doctorat - de.ex. forme de plagiat, autoplagiat etc. - vor fi sancţionate în conformitate cu Legea 206/2004 şi art 170 din Legea 1/2011.